Другі ліст Яна

Другі ліст апостала Яна, Другі Саборны ліст Свято́га Апо́стала Іаана Багаслова, Другое Саборнае Пасланне святога Апостала Іаана Багаслова', 2-і ліст Яна, Другое пасла́ньне Яна Багаслова   — адзін з лістоў апостала Яна, які ўваходзіць у спіс кніг Новага Запавету. Змяшчаецца пасля першага ліста апостала Яна перад ягоным трэцім лістом.

 Аўтарства 
Аўтар пазначаны ў пачатку ліста, але без дакладнага імя, а толькі як «старшыня» ці «стары чалавек» (перадаецца аднолькава ў грэчаскай мове). У антычныя часы некаторыя даследчыкі лічылі, што аўтарам ліста мог быць Ян Прасвітар, пра якога пісаў Папій. Аднак абсалютная большасць хрысціян была ўпэўненая, што аўтар ліста не хто іншы, як Ян Багаслоў. Ліст звернуты да невядомай Пані, абранай Богам, і да яе дзяцей. Існуюць меркаванні, што адрасат ліста — не асоба, а Царква, да якой звяртаецца апостал.

Доўгі час ліст быў амаль невядомы і не цытаваўся першымі хрысціянскімі пісьменнікамі, і таму не быў уключаны ў спіс кананічных кніг Новага Запавету. Магчыма, гэтак адбылося з-за невялікіх памераў ліста.

 Асаблівасці ліста 
Другі ліст выразна адрозніваецца ад першага. У ім ёсць усе адметнасці ліста: пачатак, у якім указваюцца аўтар і адрасат, сярэдзіна і заканчэнне ліста з традыцыйнымі развітаннямі. Думкі ў лісце амаль тыя ж, што і ў першым, што паказвае, што ў абодвух лістоў адзін і той жа аўтар. Але другі ліст значна прасцейшы за першы; першы ліст уяўляе сабой хутчэй шэраг пропаведзей, тады як другі — ліст у яго традыцыйным разуменні.

 Мэта напісання ліста 
Мэта напісання амаль тая ж, што і ў першым лісце: апостал жадае засцерагчы Царкву ад людзей, якія адвярнуліся ад вучэння Хрыста і прапаведуюць уласныя погляды. Таму аўтар вельмі задаволены, што ягоныя чытачы прытрымліваюцца сапраўднага вучэння, а таксама засцерагае ад ілжэвучэння.

 Змест ліста 
Ліст вельмі малы, у ім толькі 13 вершаў, а таму складаецца з аднаго раздзела. Ліст пачынаецца з традыцыйнага прывітання, пасля якога аўтар выказвае радасць, што ўся сям’я Пані жыве згодна праўды. Апостал заклікае чытачоў да ўзаемнай любові, таму што гэта і ёсць сэнс Запавета. Ян засцерагае ад падманшчыкаў, якія ўносяць ілжэвучэнні. Небяспека іх вучэння настолькі вялікая, што аўтар нават загадвае не вітацца з ілжэбратамі.

 Месца і час напісання ліста 
Дакладна вызначыць месца і час ліста напісання ліста немагчыма, мабыць усе тры ліста былі напісаны прыкладна ў адзін час. Таму мяркуюць, што ліст мог быць напісаны ў Эфесе ў 90-я гады н.э.

 Сціслы план ліста 
 Прывітанні (1:1-3)
 Запавет любові (1:4-6)
 Засцярога супраць ілжэвучэння (1:7-11)
 Заключныя прывітанні (1:12-13)

 Пераклады 
 2 Іоаново (Біблія Францыска Скарыны)
 Другое пасланьне Яна Багаслова у перакладзе Васіля Сёмухі
 Другое Саборнае Пасланне святога Апостала Іаана Багаслова ў перакладзе Біблейскай камісіі Беларускай праваслаўнай царквы
 Другое пасланне святога Яна Секцыі па перакладзе літургічных тэкстаў і афіцыйных дакументаў Касцёла Камісіі Божага Культу і Дысцыпліны Сакрамэнтаў пры Канферэнцыі Каталіцкіх Біскупаў у Беларусі
 Другое паўсюднае пасланьне апостала Яна ў перакладзе Антонія Бокуна
 Другі суборны ліст сьвятога Яана апостала Багаслова  ў перакладзе Яна Станкевіча
 Другое саборнае пасланьне сьв. апостала Іоана Багаслова  ў перакладзе Лукаша Дзекуць-Малея і Антона Луцкевіча
 Другі ліст сьв. ап. Яна  ў перакладзе Уладзіслава Чарняўскага
 2 ліст Яна ў перакладзе П. С. Татарыновіча
 Другі Сабо́рны ліст Свято́га Апо́стала Іаа́на Багасло́ва ў перакладзе А. К. Клышкі
 2-і ліст Яна ў перакладзе Біблейскага таварыства ў Рэспубліцы Беларусь
 Другое Пасланьне Яана ў перакладзе Э. К. Сабілы, С. А. Малахава
 Крыніцы 

 Літаратура 
 Толковый Апостол. Соборные послания, изъясненные Епископом Михаилом. - М.: Правило веры, 2009. - 769 с. ISBN 978-5-94759-099-9
 Мэтью Генри. Толкование на книги Нового Завета. Том 5: Послания от Иакова — Коринфянам. 1999. 406 с.
 Толковая Библия. Новый завет. В 7 томах. Том 7. Деяния. Соборные послания. Откровения Иоанна Богослова. Под редакцией А. П. Лопухина. - М.: ДАРЪ, 2009. - 1296 с. ISBN 978-5-485-00276-3

Катэгорыя:Кнігі Новага Запавету
Катэгорыя:Апостал Іаан Багаслоў
Катэгорыя:Саборныя лісты